Eventyreren Troels Kløvedal bliver nu hædret på flotteste vis - han er nemlig blevet tildelt Ridderkorset af Dronningen.

Hans liv har budt på et hav af rejser, som er blevet beskrevet i bøger, film og under foredrag. Og det er den 73-årige søfarer Troels Kløvedal nu blevet hædret for af Dronning Margrethe.

Tirsdag den 27. december blev Troels Kløvedal nemlig tildelt Ridderkorset ved et privat arrangement i København, fremgår det af en pressemedelelse.

Ridderkorset blev overrakt af kontreadmiral Nils Wang på Dronning Margrethes vegne.

- Gennem sit forfatterskab, tv-serier, og utallige foredrag har Troels Kløvedal bragt den store verden ind i de danske stuer. Han har været en meget fornem ambassadør for sit land. Jeg har gennem de seneste mange år haft et tæt venskab med Troels, som jeg har lært at kende som et menneske, der udover at nære en stor kærlighed til livet og havet, også nærer en stor kærlighed til sit land, siger kontreadmiral Nils Wang.

Uhelbredelig syg

Tidligere i år fortalte Troels Kløvedal, at han er uhelbredelig syg, og at han kun har få måneder tilbage at leve.

Det er lungesygdommen bronkiektasi, og især den sjældne og aggressive sygdom ALS, der langsomt lammer kroppen, der har ramt ham hårdt.

Det fortalte han i bogen 'Modne Mænd' i sommer.

På trods af det, var den 73-årige søfarer tirsdag på benene, for det en stor ære at få overrakt Ridderkorset.

Troels Kløvedal og admiral Nils Wang, da den 73-årige eventyrer tirsdag blev tildelt Ridderkorset Foto: Finn Hageman

- Livet har været kærlighed og kildevand, men at få Dronningens værdsættelse og tilmed få den overrakt af Admiral Wang, der i sin tid bad mig lave flådens 500 årige historie, er nok et af de største øjeblikke i mit liv, siger Troels Kløvedal i pressemeddelelsen.

Frygter ikke døden

Symptomerne på sygdommen mærkede Troels Kløvedal første gang tilbage i februar 2015, hvor han sad og skrev på filmmanuskriptet til sin sidste serie om græsk kultur.

Serien blev sendt på TV 2 i foråret under navnet ’Nordkaperen i Grækenland’.

- At jeg skal dø er helt sikkert, og de fleste dør efter få år, men for mig er spørgsmålet, om det er om to måneder eller om et halvt år. Jeg håber, at jeg dør af mine lunger, inden lammelserne begynder at indfinde sig, siger Troels Kløvedal i bogen 'Modne Mænd'.

Da TV 2 tidligere på året talte med den 73-årige eventyrer, satte han også ord på sine tanker om døden

- Der er jo ingen katastrofe i, at jeg dør. Det er ligesom, når jeg fælder de gamle træer hjemme i min have, og jeg kan se, at det ikke ser for godt ud inde i midten af stammen. Det svarer til mine organer, sagde han tilbage i februar.

Troels Kløvedal blev født Troels Beha Erichsen, men tog navnet Kløvedal, da han i sin ungdom var medlem af kollektivet Maos Lyst.

Han er far til TV 2-værten Mikkel Beha Erichsen og har derudover også døtrene Gurli Marie, Sille og Lærke samt sin yngste søn Asbjørn.

Herunder kan du se et udpluk af Troels Kløvedals liv i billeder: